Krejcir-inhegtenisneming 'n "reuse deurbraak" | Maroela Media
"Daar is baie ondersoeke wat plaasvind, selfs op die aanklagte waarvoor die verdagtes in hegtenis geneem is, en ons hoop om nog verdagtes in hegtenis te neem soos wat die ondersoek vorder," het Phiyega tydens 'n perskonferensie aan verslaggewers in Pretoria gesê. "Ons het lank hieraan gewerk. Ek bedank die polisie se multidissiplinêre spanne."
Phiyega sê Krejcir en 'n vennoot sal Maandag in die landdroshof in Alberton verskyn.
Die polisiehoof het herhaaldelik gesê dat die staat aansoek om borgtog sal teenstaan. "Ons sal Maandag in die hof wees en, indien daar 'n aansoek is om borgtog, sal ons dit teenstaan," het sy gesê. "Ons sal ook die betrokkenheid van ons eie lede ondersoek."
Krejcir se vennoot, wat Vrydag saam met hom in hegtenis geneem is, se naam sal eers in die hof bekend gemaak word. "Ek wil nie in die publiek die vennoot se naam bekend maak nie. Die naam van die vennoot sal Maandag in die hof bekend gemaak word."
Krejcir is in hegtenis geneem op aanklag van poging tot moord en ontvoering.
Phiyega het Saterdag gesê 'n aanvanklike aanklag van aanranding met die doel om ernstige liggaamlike skade aan te rig is in die Oos-Rand aangemeld. Weens die erns van die aanval sal die aanklag na poging tot moord verander word.
Phiyega het nie die besonderhede van die klaer bekend gemaak nie. Sy het net gesê "dit is 'n Suid-Afrikaanse man van die Oos-Rand". Sy het gesê die aanranding het in Junie plaasgevind.